**Dupláztak a bősi cserkészek az idei métabajnokságon**

Ipolyság. A Szlovákiai Magyar Cserkészszövetség idén szeptember 6-8. között szervezte meg az Országos Métabajnokságot Ipolyságon. A rendezvény évről évre nagy népszerűségnek örvend, az idei évben több mint 400 cserkész vett rajta részt. A szervező ipolysági 27.számú Szent Imre cserkészcsapat több színes kísérőprogrammal is készült minden korosztály számára.

A rendezvény pénteken, cserkész szokáshoz híven zászlófelvonással kezdődött, majd kisorsolták a versenycsapatok csoportbeosztását a másnapi meccsekhez. A métabajnokság legfontosabb és legizgalmasabb napja a szombat volt, mivel ezen a napon mérkőztek meg egymással a versenycsapatok a métapályán. Először a csoportkörök meccsei zajlottak le, majd az egyenes kieséses szakaszt követően a legjobban teljesítők juthattak a döntőbe. Idén mindkét kategóriában a bősi csapatnak sikerült győzedelmeskednie.

A megmérettetések után este a szervezők teaházzal várták a pihenni vágyókat, illetve a vezetőképzésről is többet megtudhattak a résztvevők.

De mi is az a méta? A méta egy hagyományos magyar népi ütős labdajáték, amelyet tájegységenként eltérő szabályokkal játszottak régen a gyerekek. Kell hozzá egy lapos faütő, egy labda, és persze ügyes játékosok: pontos ütés, hogy messzire szálljon a labda, erőnlét a futáshoz, valamint gyorsaság és kézügyesség a labda visszaadásához. A Szlovákiai Magyar Cserkészszövetség szinte újjáalakulása óta évente megrendezi az országos métabajnokságot, amely azóta sem veszített népszerűségéből.

A métabajnokságra idén is két korosztályban nevezhettek a csapatok: Kölök kategóriában (10-14 évesek) és

Suhanc kategóriában (15-19 évesek).

A bajnokság végeredménye a következőképpen alakult:

Kölök kategória:

1. hely: 16. sz. Széchenyi István cserkészcsapat, Bős

2. hely: 17. sz. II. Rákóczi Ferenc cserkészcsapat, Kassa

3. hely: 9. sz. Szent György cserkészcsapat, Palást

Suhanc kategória:

1. hely: 16. sz. Széchenyi István cserkészcsapat, Bős

2. hely: 7. sz. Czuczor Gergely cserkészcsapat, Érsekújvár és 4. sz. Hatvani István cserkészcsapat, Rimaszombat közösen felállított versenycsapata

3. hely: 27. sz. Szent Imre cserkészcsapat, Ipolyság

szmcs-p

Fotók: szmcs archívuma

A Szlovákiai Magyar Cserkészszövetségről

A Szlovákiai Magyar Cserkészszövetség 1990. március 11-én alakult újjá, jelenleg több mint 1500 tagot számlál.

Az elmúlt majdnem három évtized alatt Szlovákia legnagyobb magyar gyermek- és ifjúságnevelő szervezetévé nőtte ki magát. Gyermekekkel és fiatalokkal egyaránt, heti szinten önkéntes nevelőmunkát folytat. Pár évvel ezelőtt önerőből átalakította nevelési módszerét, 2018-ban pedig megújította a Cserkész című havilapot tartamilag, külsőleg egyaránt. A cserkészcsapatokban hónapról hónapra több száz gyermek számára teszik lehetővé a játszva fejlődés élményét.

Sajtókapcsolat:

Dékány Melánia

kommunikációs vezető

E-mail: press@szmcs.sk

Telefon: +421 917 102 878